Dié vlermuis weeg net 5 gDie kleinste vlermuis in Afrika. (Foto: Facebook/Gorongosa Nasionale Park) ŉ Dwergvlermuis met die wetenskaplike naam Rhinolophus gorongosae en met ŉ liggaamsgewig van slegs 5 g is onlangs amptelik aangewys as Afrika se kleinste saalneusvlermuis. Volgens ŉ nuwe studie wat onlangs in die Zoological Journal of the Linnean Society gepubliseer is, kom dié vlermuisie slegs binne die grense van die Gorongosa Nasionale Park in Mosambiek voor en moontlik ook in die nabygeleë Mount Mecula in dié land. Die Gorongosa Nasionale Park het in ŉ Facebook-inskrywing gesê die vlermuis is met behulp van genetiese en morfologiese tegnieke onderskei van saalneusvlermuisspesies in omliggende gebiede. Dié inligting is op 24 April vanjaar onder die titel “Integrative taxonomy resolves three new cryptic species of small Southern African horseshoe bats (Rhinolophus)” gepubliseer. ŉ Artikel deur die Universiteit Stellenbosch dui aan dat ŉ span navorsers onder leiding van prof. Peter Taylor van die Universiteit van Venda, hierdie ontdekking gemaak het nadat hulle verskeie vlermuise in twee grotte in Mosambiek gevang het. Dié vlermuis weeg slegs 5 g. (Foto: Facebook/Gorongosa Nasionale Park) Volgens Taylor dui hul navorsing op die belangrike rol wat eeue oue bergvormingprosesse gespeel het in die soortvorming van saalneusvlermuise. “Dit hou belangrike implikasies vir bewaring in, aangesien dit die feit blootlê dat spesies kleiner verspreidingsgebiede het as wat voorheen aanvaar is, en dat huidige bedreigings van berghabitatte soos bosaanplantings, onbeheerde brande, indringerplante en klimaatsverandering die risiko vir die uitsterwe van hierdie kwesbare spesies drasties verhoog,” het Taylor gesê. Taylor beklee die Suid-Afrikaanse Navorsingsleerstoel (SARChI) in Biodiversiteit en Verandering in die Vhembe-biosfeer-reservaat van die Skool vir Wiskundige en Natuurwetenskappe aan die Universiteit van Venda. Die leerstoel word gedeel met die Universiteit Stellenbosch. Taylor se navorsing fokus op indringerbiologie, en veral die verspreiding van siektes wat van dier na mens oorgedra kan word, en geïntegreerde bestuur van indringer rot- en muisspesies.